Foto: Index

MARKO PERKOVIĆ THOMPSON opet bljuje crnilo. Putem svog službenog Facebook profila objavio je rat "fašistoidnim ljevičarima" i "medijskim štakorašima", kako je opisao sve one koji se protive teroru šatordžija iz Savske.

> Thompson antiprosvjednike nazvao fašistoidnim ljevičarima: "Vražje sile uz pomoć vlasti žele nerede"

Da dolazi od nekog drugog, sintagma "fašistoidni ljevičari" bila bi redikulozna. Ali Thompson je već u dovoljna navrata pokazao da zapravo ni ne shvaća što je fašizam. Teško je prebrojati razne navrate u kojima je Thompson prao ruke od fašizma i ustaštva, ali njegova su ga djela i nastupi u tome redovito demantirali.

Ikona hrvatske desnice Thompson je postao upravo zahvaljujući imidžu čvrsto ukorijenjenom u zločinačkom ustaškom pokretu. Iako se u više javnih nastupa distancirao od fašizma i njegovog hrvatskog prirepka, ustaškog pozdrava "Za dom spremni" se Thompson ni do danas nije odrekao.

"Domoljublje" najpoznatijeg hrvatskog crnokošuljaša Index je razotkrio još 2003. godine. Tada smo, naime, objavili audio dokaz da je Thompsonov koncertni repertoar sadržavao najgoru od svih ustaških pjesama - "Jasenovac i Gradiška Stara". Radi se o koljačkom napjevu u kojem je Thompson veličao ratne zločince Juru Francetića i Maksa Luburića, kao i zločine koji su se tijekom Drugog svjetskog rata desili u zloglasnim logorima iz naslova pjesme.

"Neću šutjeti, za dom smo spremni!"

Iako je ovu pjesmu u recentnim godinama izbacio s repertoara. Imao je Thompson i drugih ispada. Primjerice na koncertu u Biogradu 2009. godine. "Neću više šutjeti, dosta je! Za dom smo spremni, iako izdajnici to ne bi htjeli. Za dom! Pjevat ćemo Čavoglave, ali ne kao do sada, nego kao 1991., sa povicima 'Za dom - spremni', koliko god to nekome smetalo. Nisu antifašisti stvorili ovu državu, neću šutjeti!", urlikao je tada Thompson.

U rujnu 2013. godine Thompson je u Mostaru održao koncert tijekom kojeg je na crnoj majci nosio broj 03941158, zatvorski broj osuđenog terorista Zvonka Bušića. Na istom koncertu Thompson je veličao ratnog zločinca Darija Kordića, koji je prošle godine bio i specijalni gost na tradicionalnom ustaškom derneku kojeg Thompson svake godine na Dan Oluje priređuje u rodnim Čavoglavama.

Tekst se nastavlja ispod oglasa

Na ovoj cjelodnevnoj manifestaciji, koja kulminira Thompsonovim koncertom, redovito se okupljaju deseci tisuća ljudi, isticanje ustaških simbola je normalna pojava, a ni incidenti nisu iznimka. Tako je 2010. godine u Čavoglavama napadnuta ekipa HRT-a, na koju su razjareni ustašoidi bacali i kamenje.

Thompsonovu sklonost fašizmu primijetili u i američki diplomati u Hrvatskoj, razotkrio je svojedobno WikiLeaks. U diplomatskim depešama koje su objavili zviždači okupljeni oko Juliana Assangea stajao je tako i podatak da su djelatnici američke ambasade u Zagrebu 2007. godine pohodili Thompsonove koncerte zbog straha da oko njega nastaje neofašistički pokret čiju jezgru čine upravo najzagriženiji fanovi kontroverznog pjevača.

Thompson je i ranije u svojim istupima davao podršku šatordžijama iz Savske, koje je došao i posjetiti. Đure Glogoškog, Josipa Klemma i ostatka šatorskog krila HDZ-a Thompson se sjetio i netom uoči predsjedničkih izbora, na božićnom koncertu u zagrebačkoj Areni, odakle je svoje pristaše pozvao da se na izborima "obračunaju s komunizmom". Sličnu poruku Thompson je par dana kasnije uputio i s koncerta u splitskoj Spaladium Areni, kojeg je otvorio snimkom notornog govora Franje Tuđmana o "crvenim, žutim i zelenim vragovima".

Cijena domoljublja? Pola milijuna eura

Da i Thompsonovo opjevano domoljublje ima svoju cijenu, razotkrio je u sudskom procesu zbog Fimi-medije bivši HDZ-ov rizničar Mladen Barišić. On je posvjedočio da je Thompson, po nalogu Ive Sanadera, 2007. godine od HDZ-a dobio pola milijuna eura kako ne bi pjevao za konkurentski HSP.

Barišića je pred sudom Thompson optužio da laže. Nije, međutim, mogao objasniti nesrazmjer u prihodima iste te 2007. godine, koji je naknadno utvrdila Porezna uprava. Prema njihovom rješenju, Thompson nije prijavio 3,69 milijuna kuna poreza, zbog čega je u državni proračun morao uplatiti 1,2 milijuna kuna.

Porezni dug Thompson je zbog straha od ovrhe platio, ali je tvrdio da će na sudu dokazati kako nije zamračio porez. Bila je to, naravno, najobičnija dimna zavjesa - Upravni sud donio je odluku protiv Thompsona, a u obrazloženju i naveo da je njegova obrana bila nelogična.

"Napao me čopor bijesnih pasa. Ovdje se radi o prljavoj podvali preostalih kadrova komunističkoga režima - Udbe i KOS-a koji su se dobro pozicionirali u svim državnim institucijama. Ti čvrsto drže Hrvatsku u svojim kandžama", pričao je Thompson u desničarskom Hrvatskom listu nakon što su detalji Barišićevog iskaza pred Uskokom izašli u javnost.